BODOLAND रादाब: मुसलपुर, 6 मे : मुंदांखा फुटबल गेलेग्रा महेन्द्र ब्रह्मआ (57 बोसोर बैसोनि) हरखाबै रुंसारि जानायाव दुखु मोननाय फोरमायदों बर’ रायजोफोरा । बाक्सा जिल्लानि बरमा, भगपुर गामिनि नाकथिफारा सुपानि गावनि न’आव हरखाब जिउ गोमायो फुटबॉल गेलेगिरि महेन्द्र ब्रम्हआ । फोरमायथिनाय बादिब्ला बिथाङा गोबाव सम लोमजानानै दंमोन, बुधवारखालि फुंबिलि समाव बिथांनि लोमजानाया बारा जानानै हरखाब जिउ गोमायो । मख’नो नांगोनदि बिथांखौ फुटबलनि जादु दिन्थिगिरि हिसाबै मिथिजानाय ब्रह्मआ सन्तष ट्रफीयाव आसामनि जानानै गोबां फुटबल गेलेनानै मुंदांखा जानो हादोंमोन। बियो 1987 मायथायनिफ्राय 2000 मायथायसिम गासै 13 बोसोर फुटबल गेलेदोंमोन। बेनि अनगायैबो 1991 मायथायाव आसामनि साबसिन फुटबल गेलेगिरि महरै बिथांआ सायख’ जादोंमोन । बिथांनि हरखाबै रुंसारि जानायाव बरमा उदांस्रि स्पर्टस क्लाब, बरमा क्रीड़ा सन्था, बरमा आसु, बरमा एबसु, बरमा गुदि बर’ थुनलाइ आफाद, बरमा युव सात्र परिषद, बास्का प्रेस क्लाब, बरमा सेमबार अफ कमार्स, बरमा टाइक’वानड’ सन्था, बरमा काराटे सन्थाफोरखौ लाफानानै गोबां दोलो-गौथुमफोरा दुखु फोरमायो। थैनाय समाव बिसि, फिसाजोला-बिहामजो, फिसाजो-बिजामादैमोनखौ बे संसाराव गालाङो। ओजोंहाय फुटबल गेलेगिरि महेन्द्र ब्रह्मनि हरखाब थैनायाव आसाम फुटबल आफादनि जानानै नेहाथारि हेमेन्द्र ब्रह्म, दुलाराय आसाम फुटबल गेलेगिरि आफादनि आफादगिरि हेम दास आरो नेहाथारि दुर्गा बर’, आसाम पुलिस फुटबल दोलोनि जानानै मलं आउ, जुवेल बे आरो आसाम अलिम्पिक आफादा गोथौ दुखु मोननाय फोरमाय हरो।